text: Азон разрывае каралі і пускае пацеркі свабодна каціцца па прасторы, адведзенай для фільма. Выбар прасторы абумоўлены як мага слабейшай сілай прыцягненьня законаў грамадзтва. Гэта або хаціна ў лесе, або бязьлюдны пляж, або вялікі дом, дзе-небудзь наводшыбе, як у “Басэйне”, а раней у “Пацучыным логаве”, зрэшты ні тады, ні тады, ні ўвогуле ніколі нічым добрым гэта ня скончылася.
  Азона цікавіць чалавек, а да людзей ён абыякавы. Гульня зьнешне розных шкляных перлаў у абмежаванай прасторы — сюжэт “Басэйна” і яго папярэднікаў.
  Басэйн не дэтэктыў, бо тут няма загадкі — імя забойцы вядомае адпачатку. Басэйн — гэта рассаднік мікробаў і заразы, досьледнае поле чорных бакоў чалавечых істотаў. Басэйн — гэта злачынства без пакараньня, бо злачынства тут самадастатковы і заканамерны вынік, усяго толькі дадатковы блік на паверхні пярлінак. Стыхія прыроды, загнаная ў рамкі, у адрозьненьне ад чалавечай.